AEC และ Urbanization เทรนด์ดีๆ ต้อนรับปีใหม่
ตอนนี้กระแส AEC เขามาแรงจริงๆ นะครับ ใครไม่รู้จักอักษรย่ออังกฤษ 3 ตัวนี้ แนะนำว่าอาจต้องพกปี๊บติดตัวกันแล้ว
12 ธ.ค. 2555

ตอนนี้กระแส AEC เขามาแรงจริงๆ นะครับ ใครไม่รู้จักอักษรย่ออังกฤษ 3 ตัวนี้ แนะนำว่าอาจต้องพกปี๊บติดตัวกันแล้ว
โดย...ชาติชาย พยุหนาวีชัย
ตอนนี้กระแส AEC เขามาแรงจริงๆ นะครับ ใครไม่รู้จักอักษรย่ออังกฤษ 3 ตัวนี้ แนะนำว่าอาจต้องพกปี๊บติดตัวกันแล้ว เพราะอีกไม่นาน (แค่ 3 ปีเอง) ภูมิภาคเอเชียคงได้ Count Down ต้อนรับศักราชใหม่เพื่อก้าวเข้าสู่ประชาคมเศรษฐกิจอาเซียนปลายปี 2558 หรือ “ยุค AEC 2015” กันเสียที 
ยุคที่ว่านี้พูดง่ายๆ ก็คือ ยุคที่ประเทศในเอเชีย 10 ประเทศ โดยมี ไทย พม่า ลาว เวียดนาม มาเลเซีย สิงคโปร์ อินโดนีเซีย ฟิลิปปินส์ กัมพูชา และบรูไน มารวมตัวกัน เพื่อที่จะให้มีผลประโยชน์ทางเศรษฐกิจร่วมกัน มีอำนาจต่อรองต่างๆ กับคู่ค้าได้มากขึ้น การนำเข้าส่งออกของชาติในอาเซียนก็จะเสรี ยกเว้นสินค้าบางชนิด เรียกได้ว่าเป็นยุคของการเปิดเสรีทางการค้าและการลงทุน 
เพื่อให้ผู้ประกอบการสามารถลงทุนธุรกิจและประกอบอาชีพได้ในทุกที่ในภูมิภาคอาเซียน ซึ่งจะช่วยยกระดับการแข่งขันในภูมิภาคนี้ให้เข้มข้นขึ้น โดยในส่วนของประเทศไทยเอง หลายภาคส่วน ไม่ว่าจะเป็นภาครัฐ ภาคเอกชน ภาคประชาชน ต่างตื่นตัวให้ความสนใจต่อประเด็นนี้อย่างเห็นได้ชัด สังเกตได้จากข่าวตามหน้าหนังสือพิมพ์หรือการจัดสัมมนาทางวิชาการของแทบทุกอุตสาหกรรม ก็ล้วนหนีไม่พ้นเรื่อง AEC ทั้งสิ้น
กระแส AEC วันนี้ ถือเป็นเรื่องใหม่ที่ใครหลายคนให้ความสนใจ เพราะเป็นปัจจัยที่กำลังจะเข้ามามีอิทธิพลและบทบาทสำคัญในการเปลี่ยนแปลงสังคมไทย แต่หากจะนึกกันให้ดี ท่านสังเกตหรือไม่ครับว่าหลายสิ่งหลายอย่างรอบตัวเราค่อยๆ เปลี่ยนแปลงไป แตกต่างจากเมื่อทศวรรษก่อนโดยสิ้นเชิง จากสังคมชนบทที่มีพื้นฐานเป็นภาคเกษตรกรรม ก็พัฒนาจนกลายมาเป็นสังคมที่มีความเป็นเมืองมากขึ้น ภาคเกษตรกรรมเดิมก็จะได้รับการพัฒนาและเพิ่มแรงเคลื่อนให้รุดหน้าด้วยอัตราเร่งแบบใหม่ ด้วยอุตสาหกรรมและโมเดลธุรกิจหลากหลายรูปแบบ จนวันนี้ประเทศไทยกลายเป็นอุตสาหกรรมใหม่ มีการค้าขายกับต่างชาติ พึ่งพาการส่งออกเป็นหลัก และเป็นฐานการผลิตที่สำคัญของโลก เรามีรถไฟฟ้า รถใต้ดิน และกำลังจะมีรถความเร็วสูง 
เรามีชีวิตความเป็นอยู่ที่สุขสบายขึ้นด้วยข้าวของเครื่องใช้และสิ่งอำนวยความสะดวกที่ครบครันทันสมัย มีระบบการติดต่อสื่อสารที่เชื่อมต่อกันอย่างไร้พรมแดน สิ่งเหล่านี้ล้วนเป็นผลมาจากวิวัฒนาการและการเจริญเติบโตของเศรษฐกิจ สังคม และเทคโนโลยีของไทยตลอดช่วงที่ผ่านมา ทุกวันนี้คนต่างจังหวัดไม่ต้องดิ้นรนเข้ามาทำงานและอยู่อย่างแออัดในกรุงเทพฯ อีกต่อไป เพราะความเจริญเริ่มมีแนวโน้มจะขยับขยายออกไปสู่ภูมิภาคเพิ่มขึ้น โดยเฉพาะในหัวเมืองสำคัญๆ ของแต่ละภาคของประเทศไทย เทรนด์ “Urbanization” ได้ค่อยๆ ก่อตัวขึ้นโดยที่เราเองอาจไม่ทันสังเกต
เทรนด์ Urbanization มีจุดเริ่มต้นมาจาก 3 ปัจจัย ปัจจัยแรกคือ รายได้ประชากรเฉลี่ยเพิ่มสูงขึ้น จากตัวเลข GPP Per Capita ในปี 2543 เฉลี่ยทั่วประเทศ 81,304 บาท เพิ่มขึ้นมาเป็น 116,535 บาท ในปี 2548 (เพิ่มขึ้น 44% จากปี 2543) และล่าสุดมาอยู่ที่ 160,556 บาท ในปี 2553 (เพิ่มขึ้น 38% จากปี 2548) โดยเฉพาะในจังหวัดหัวเมืองเศรษฐกิจที่สำคัญของแต่ละภาค ได้แก่ จ.เชียงใหม่ ชลบุรี ระยอง ประจวบคีรีขันธ์ พระนครศรีอยุธยา ภูเก็ต ยะลา นครราชสีมา ขอนแก่น เป็นต้น 
ปัจจัยต่อมาคือ การเปิดประชาคมเศรษฐกิจอาเซียน หรือ AEC หนุนนำให้การค้าบริเวณจังหวัดที่มีเขตการค้าชายแดนติดต่อกับประเทศเพื่อนบ้านกระเตื้องขึ้น ท่านทราบหรือไม่ครับว่าการค้าในพื้นที่ชายแดนมีเงินหมุนเวียนประมาณ 5 แสนล้านบาทต่อปี เพิ่มขึ้นมากถึง 20% ต่อปี และในอีก 5 ปีข้างหน้า คาดว่าจะเติบโตขึ้นอีก 1 เท่าตัว เพราะไทยเป็นประเทศที่อยู่ศูนย์กลางระหว่างประเทศต่างๆ ใน AEC ทำให้เศรษฐกิจเติบโตขึ้นตามไปด้วย 
ปัจจัยสุดท้ายคือ ความก้าวหน้าของการสื่อสารและเทคโนโลยี ที่ประชากรในหัวเมืองใหญ่เปิดรับสื่อเดียวกันกับคนกรุงเทพฯ จึงสามารถมีไลฟ์สไตล์ กิน ดื่ม เที่ยว ในแบบเดียวกันได้ นอกจากนั้นยังมีปัจจัยภายนอกที่สำคัญอีกประการ คือ การยึดแผนแม่บทในการพัฒนาประเทศ ภายใต้นโยบายด้าน AEC เกิดการสร้าง Integrated Market ให้เป็นตลาดที่เชื่อมโยงถึงกัน มีการพัฒนาด้านคมนาคมขนส่งให้ครอบคลุมมากยิ่งขึ้น ยิ่งเป็นปัจจัยหนุนนำให้เกิด Urbanization ได้รวดเร็วขึ้น 
ยกตัวอย่างเช่น โครงการทางหลวงพิเศษระหว่างเมือง (มอเตอร์เวย์) เชื่อมไปตามจุดต่างๆ ทั่วประเทศ โครงการรถไฟความเร็วสูงที่เชื่อมประเทศจีนไทย โครงการรถไฟรางคู่ โครงการสร้างถนน สร้างสะพาน สร้างท่าเรือ สร้างศูนย์เปลี่ยนถ่ายสินค้า และการเพิ่มเที่ยวบินในประเทศของสายการบิน สิ่งเหล่านี้ล้วนเร่งให้เกิด Urbanization เร็วขึ้น หลังจากนี้ธุรกิจที่เกี่ยวข้องกับสินค้าอุปโภคบริโภคจะเติบโตแบบก้าวกระโดด บรรดาร้านค้าปลีก โมเดิร์นเทรด ร้านสะดวกซื้อ ห้างสรรพสินค้าจะทยอยไปเปิดสาขาตามต่างจังหวัด ธุรกิจที่จะเติบโตตามไปด้วย เช่น อสังหาริมทรัพย์ ธุรกิจวัสดุก่อสร้าง ดีลเลอร์รถยนต์ สถานศึกษา โรงเรียนกวดวิชา และโอกาสทางธุรกิจอื่นๆ ก็มีแนวโน้มสดใสไปตามๆ กัน
โจทย์ของผู้ประกอบการในวันนี้ไม่ได้มีแค่เรื่อง AEC เพียงอย่างเดียว แต่ยังต้องเตรียมรับมือกับการขยายตัวของกระแส Urbanization ภายในประเทศด้วย โอกาสดีๆ รอทุกท่านอยู่ข้างหน้า งานนี้เตรียมตัวดีมีชัยไปกว่าครึ่ง แล้วเจอกันใหม่ปีหน้า...ขอสวัสดีปีใหม่ล่วงหน้าครับ